
Oldott állapotú toxikus nehézfémek terjedésének vizsgálata riolittufában és mészkőben

Az egyes kőzettípusok, mint például a mészkő és a riolittufa, képesek a vizes oldatokból nehézfémeket megkötni, így azokat a természetes geokémiai körfolyamatokból kivonni. Fizikai és kémiai tulajdonságaiknak köszönhetően ezeket a nagy porozitású kőzeteket gyakran alkalmazzák az ipar számos területén és a környezetvédelmi eljárásokban is, mint például felszín alatti vizek tisztítása során.
A kísérletekhez hazai durva mészkövet és riolittufát használtam. Első lépésben durva mészkő és riolittufa kőzettestekből gyémántbetétes fúróval hengeres próbatesteket alakítottam ki. Ezt követően a kőzetek kőzetfizikai paramétereit határoztam meg víztelített és légszáraz állapotban: anyagsűrűséget, kapilláris vízfelvételt, ultrahang terjedési sebességet, felületi keménységet és nyílt porozitást. Laboratóriumi mérések alapján a durva mészkő sűrűsége 2.70 g/cm3, riolittufáé pedig 2.45 g/cm3 volt. Légszáraz állapotú durva mészkőben 2580 - 3165 m/s, riolittufában 1921 - 2255 m/s ultrahang terjedési sebességet mértem. A durva mészkő felületi keménysége 5-17, a riolittufáé pedig 6-22 Duroskop visszapattanási érték volt.
Nedves analitikai kémiai vizsgálatokat végeztem a durva mészkő és riolittufa ólom (II) és cink (II) ionok megkötő képességének megállapítására vonatkozóan. A porított kőzetmintákat, valamint a kőzetekből fúrt próbatesteket 1000 ppm-es ólom-nitrát, valamint cink-szulfát oldatba áztattam, majd titrimetriás módszerrel meghatároztam a visszamaradt oldat ólom (II) és cink (II) ion koncentrációját. A vizsgálatok szerint a durva mészkő és riolittufa minták (porított formában és próbatestként is) képesek voltak az ólom (II) és cink (II) ionok koncentrációját csökkenteni (92-99 %-ban) az oldatban. A kőzetminták ásványos összetételét, és az új nehézfém tartalmú ásványfázisokat röntgen pordiffrakcióval határoztuk meg.
Az eredmények alapján elmondható, hogy a vizsgált két kőzet alkalmas lehet későbbi környezetvédelmi eljárásokban való felhasználásra. Az egyik ilyen lehetőség; a reaktív gátanyagként való alkalmazásuk.



